ועדת הכלכלה, כנסת 20, פרוטוקול מספר 22, 2015-07-07 09:45

איתן כבל: בוקר טוב, גברתי מנהלת הוועדה, רשמת, חבריי חברי הכנסת.

איתן כבל: ברשותכם, כפי שגם התחייבתי, בכוונתי להפעיל את הוועדה עם ועדות משנה.

איתן כבל: כך הודעתי, וכך גם יהיה.

איתן כבל: אני אתייחס אחרי אישור העניין למגבלות שמתקיימות ומונחות לפתחנו בתחילת הדרך, אבל קודם כל בואו נברך על המוגמר.

איתן כבל: ברשותכם, חבריי חברי הכנסת, כפי שנדברנו, סעיף 109(א) לתקנון הכנסת אומר את הדבר הבא: "ועדה קבועה רשאית לבחור מזמן לזמן, מבין חבריה הקבועים, ועדת משנה ואת היושב-ראש שלה; ועדת המשנה תדון בעניינים כפי שתקבע הוועדה הקבועה, שהם בתחומי ענייניה של הוועדה הקבועה, ואולם לא תועבר לוועדת המשנה סמכות הנתונה לוועדה הקבועה לפי כל חיקוק, לרבות סמכות בענייני חקיקה לפי חלק ז'.

איתן כבל: " אני מבקש להעמיד להצבעה את חבר הכנסת דב חנין, שאני ממליץ שיעמוד בראש ועדת המשנה לתחבורה ציבורית.

איתן כבל: מי בעד, ירים את ידו?

איתן כבל: בעד ההצעה – פה אחד

איתן כבל: נמנעים – אין ההצעה לבחור את חבר הכנסת דב חנין ליושב-ראש ועדת המשנה לתחבורה ציבורית נתקבלה.

איתן כבל: פה אחד.

<לאה ורון: חבר הכנסת דב חנין נבחר לעמוד בראשות ועדת המשנה לתחבורה ציבורית.

איתן כבל: ברכות.

דב חנין: תודה לך, אדוני היושב-ראש.

איתן כבל: אני רוצה לומר לך ולפרוטוקול, שאדוני פנה אלי כבר לפני שנים בבקשה לעמוד בראש ועדת משנה כזאת.

דב חנין: שאתה תעמוד.

איתן כבל: שאני אעמוד בראש ועדת משנה כזאת.

איתן כבל: לצערי, מסיבות כאלו ואחרות, לא צלחה דרכנו בעניין הזה, אבל ברוך השם יש יד נעלמה שיודעת גם לסדר דברים והיום רצה הגורל ואני מבקש ממך לעמוד בראש ועדה כזו.

איתן כבל: אני רוצה שתדעו שדב הוא מהפעילים המרכזיים בכנסת בנושא תחבורה ציבורית.

איתן כבל: אני בטוח, חבר הכנסת מקלב, שדב יעשה עבודת קודש.

איתן כבל: אני אומר שיש עוד אנשים ראויים, כמו חבר הכנסת מקלב, שהוא אחד מהאנשים האהובים עלי והמוערכים על ידי בכנסת הזאת, ואנשים נוספים, אבל אתה, לטעמי לפחות, הראוי ביותר לעשות את זה, גם בגלל ההתמדה ובגלל אלף ואחת סיבות.

איתן כבל: יחד עם זאת, כיוון שאני מכיר את אופייך ואת יכולתך – נכון שכתוב לא תחסום שור בדישו – ואתה כבר אחרי הדיש, אתה בממגורה, אז אני רוצה להבהיר כמה נקודות, כפי שאני נוהג לומר, על מנת שלא תיפול שגגה, אפרופו פרשת השבוע האחרונה, בא לברך ונמצא את עצמנו מקללים חס וחלילה - - -

דב חנין: הפוך.

איתן כבל: הפוך, ודאי.

איתן כבל: אנחנו בפראפרזה על דברי בלעם.

אורי מקלב: הזכירו אתמול - - -

איתן כבל: אני לא שולט בזה בכלל.

איתן כבל: אנשים חושבים שאני יושב וכותב.

איתן כבל: כמו שאמרת, זה חלק ממני.

איתן כבל: אני אומר לך את הדבר הבא: אתה תכין תכנית, אתה תביא אותה בשלב הראשון לאישור שלי ושל מנהלת הוועדה.

איתן כבל: לי, כמי שאמון על התכנים, ולמנהלת הוועדה, כדי שנראה בכלל שאנחנו מסוגלים לעמוד בציפיות שלך.

איתן כבל: כפי שאמרתי, הייתי אצל יושב-ראש הכנסת מיד אחרי שנבחרתי.

איתן כבל: הבהרתי לו שבעומסים האדירים שיש על הוועדה, ואנחנו לא מקטרים.

איתן כבל: שלא יחשוב מאן דהוא שהדברים באים, חס וחלילה, מתוך קיטור.

איתן כבל: אנחנו שמחים שוועדת הכלכלה היא היום פעילה מאוד.

איתן כבל: אני אומר את זה בלי חס וחלילה לומר מעבר.

איתן כבל: היא אולי הוועדה הכי פעילה בכנסת ישראל ומרכזת סביבה את כל הזרקורים.

איתן כבל: אנחנו נידרש לסיוע, בוודאי לאה ולצוות שלה שעושים ועושות עבודה מדהימה.

איתן כבל: כפי שאמרתי, מן המפורסמות שצוות ועדת הכלכלה בראשות לאה ורון הוא אחד הצוותים הטובים ביותר, אם לא הטוב ביותר שיש בכנסת ישראל, מבלי להמעיט מערכה של אף ועדה.

איתן כבל: אנחנו נשב בתוכנו ונפעל בהתאם למסוגלות שלנו.

איתן כבל: קודם כל, של הוועדה, אבל בוודאי גם בהתאם לצוות שלך.

איתן כבל: יש לך מתנדבים, יש לך כוחות.

איתן כבל: ראוי שהדברים האלה ייעשו.

איתן כבל: עד כאן דבריי.

איתן כבל: אני מודיע שחבר הכנסת מקלב יהיה חבר בוועדה.

<לאה ורון: לוועדה יצטרפו חברים נוספים.

איתן כבל: אני מציע לך לעשות לעצמך את הסריקה בין חברי הוועדה.

דב חנין: אני אביא אותם לידיעתך ולאישור.

איתן כבל: בדיוק.

איתן כבל: אני אומר לך עוד דבר.

איתן כבל: יש חברות וחברי כנסת שהם לא חברים בוועדת הכלכלה אבל יש להם עניין.

איתן כבל: הם יכולים לבוא.

איתן כבל: אני מציע לך להביא זאת לידיעת חברי הכנסת.

איתן כבל: אין לי ספק שתוכל לעשות גדולות.

איתן כבל: אנחנו פה כדי לתת לך את כל הגיבוי.

איתן כבל: תודה רבה.

איתן כבל: בבקשה.

דב חנין: תודה לך, אדוני היושב-ראש, ולחברי אורי מקלב על האמון.

דב חנין: סוגית התחבורה הציבורית היא סוגיה חשובה ביותר.

דב חנין: היא קודם כל סוגיה חברתית בעלת חשיבות עצומה לחיים של המון בני אדם.

דב חנין: זה נושא נורא חשוב, שלאורך שנים לא זכה למקום הראוי לו – לא במדינת ישראל, לא במשרדי הממשלה ולמרבה הצער, גם לא בכנסת, בעיקר בגלל עומס העבודה האדיר שיש עלינו.

דב חנין: אני מקבל את התפקיד הזה בתחושת אחריות גדולה.

דב חנין: אני מתכוון לעשות אותו בהרבה שיתוף פעולה.

דב חנין: אני אצטרך הרבה את עזרתך, אדוני יושב-ראש הוועדה.

דב חנין: ועדת הכלכלה היא אכן בהרבה מובנים המוקד של עבודת הכנסת מבחינת חיי היום יום של האזרחים.

דב חנין: בקדנציה הזאת נראה לי שוועדת הכלכלה, אולי שלא בטובתה, תהיה גם במוקד של הרבה ויכוחים וסערות, כי הרבה מאוד נושאים ענקיים מגיעים לפתחנו.

דב חנין: אנחנו ננסה, בין כל הסערות והעניינים הגדולים שמגיעים לפתחנו, לעסוק גם בענייני היום יום של האזרחים, כמו למשל סוגיות של תחבורה ציבורית.

דב חנין: כמו שאמרת, בימים הקרובים אני אבוא אליך ואל מנהלת הוועדה עם תכנית ועם רעיונות.

דב חנין: אני מקווה שנצליח לעשות טוב לטובת הציבור.

איתן כבל: אמן כן יהי רצון.

אורי מקלב: בוקר טוב, אני חושב, היושב ראש כבל, שלא הפתיע אותך שביקשתי להיות חבר בוועדה הזאת.

אורי מקלב: אני התעניינתי.

איתן כבל: אם דב היה מסרב, הייתי פונה אליך.

אורי מקלב: אני רוצה להגיד בשקיפות שאני התעניינתי מה קורה עם ועדת המשנה.

אורי מקלב: אנחנו מדברים על החלק המקדמי לישיבה הבאה, אבל אתה יודע שחלק נכבד מהרצון שלי להיות חבר בוועדת כלכלה הוא גם כדי לפעול ולהשפיע בנושא תחבורה ציבורית כי אני חושב שזה חלק חשוב בשליחות הציבורית, בוודאי בציבור שאני נמנה עליו שהוא צרכן גדול מאוד של תחבורה ציבורית.

אורי מקלב: יש הרבה מה לעשות בתחבורה ציבורית.

אורי מקלב: תחבורה ציבורית היא אולי לא בסדר עדיפות של כל אחד, אבל תחבורה ציבורית צריכה להיות נקיה, נגישה, אמינה, זמינה.

אורי מקלב: יש הרבה מה לעשות בעניין הזה.

אורי מקלב: לוועדה הראשית קשה להיכנס לפרטים, צריך לעבוד הרבה פעמים עם פינצטה.

אורי מקלב: דב הוא האיש המתאים, גם בנמרצות שלו, גם בידע, גם באכפתיות וגם במה שהוא מאמין בתחבורה הציבורית.

אורי מקלב: היינו חברים בשדולה למען תחבורה ציבורית בעבר.

אורי מקלב: בכנסת ה-19 לא קמה ועדת משנה, כי גם דב וגם אני לא היינו חברים בוועדת הכלכלה.

אורי מקלב: לא יכולנו להיות.

אורי מקלב: ניסינו בכל מיני דרכים, אבל לא הצלחנו.

אורי מקלב: עכשיו זה נפל במשמרת שלך.

אורי מקלב: לא סתם, כי זה חשוב לך.

אורי מקלב: אדוני היושב-ראש, לא רק שאתה לא רכושני ואתה מפזר מהסמכויות שיש לך, אתה גם רואה בזה חשיבות.

אורי מקלב: הנה אצלך מיד בהתחלת הקדנציה קמה הוועדה הזאת כוועדת המשנה הראשונה.

דב חנין: זאת אמירה ערכית חשובה מאוד.

אורי מקלב: בסמליות יש משהו.

אורי מקלב: אני מאחל הצלחה לכולנו.

איתן כבל: ברשות

איתן כבל: כם אני נועל את החלק הראשון של הדיון.